कुस्ती संरक्षणमा युवा
लोपोन्मुख कुस्ती (दंगल) खेलको संरक्षणमा पश्चिम नवलपरासीका युवा जुटेका छन्  ।  विशेष गरी नेपालको तराई भागमा खेलिने प्राचीन खेल पछिल्लो समय ओझेलमा परेको भन्दै परासी क्षेत्रका युवाले बर्सेनि प्रतियोगिता गर्दै आएका छन्  ।
परासी — लोपोन्मुख कुस्ती (दंगल) खेलको संरक्षणमा पश्चिम नवलपरासीका युवा जुटेका छन्  । विशेष गरी नेपालको तराई भागमा खेलिने प्राचीन खेल पछिल्लो समय ओझेलमा परेको भन्दै परासी क्षेत्रका युवाले बर्सेनि प्रतियोगिता गर्दै आएका छन्  । दसैं तिहारजस्ता ठूला पर्वको अवसर पारेर परासी र आसपासका क्षेत्रमा भारतीय तथा नेपाली पहलवानबीच कुस्ती प्रतिस्पर्धा हुने गर्छ ।जिल्लाको परासीका युवाले विराट दगंल (कुस्ती) व्यवस्थापन समिति रामग्राम नामक संस्था नै खोलेर हरेक वर्ष कुस्ती आयोजना गर्दै आएको संस्थाका अध्यक्ष शैलेन्द्रकुमार गुप्ताले बताए । ‘यो मधेसको प्राचीन खेल हो । सांस्कृतिक, सामाजिक र शारीरिक पक्षबाट यो खेलको संरक्षण गर्न आवश्यक छ,’ उनले भने, ‘नियमित रूपमा चलाउन नसके पनि वर्षमा एकपल्ट भारत र नेपाली खेलाडीबीच प्रतिस्पर्धा हुने गरेको छ ।’ बर्सेनि प्रतिस्पर्धा हुने भएपछि यस क्षेत्रका पहलवान र यसमा रुचि भएका युवाले वर्षभरि खेलको तयारी गर्ने तथा भारतका विभिन्न प्रतियोगितामा गएर सहभागितासमेत जनाउने गरेका छन् ।आपसी सद्भाव, शारीरिक स्वस्थता र मनोरन्जनका दृष्टिकोणले खेल महत्त्वपूर्ण भए पनि औपचारिक प्रतियोगिता र सम्बन्धित निकायले समेत यसको संरक्षणमा ध्यान नदिँदा नियमित कुस्ती खेल्दै आएका खेलाडीले खेल खेल्न छाडेपछि संरक्षणमा स्थानीय युवाले चासो दिएका हुन् । कुस्ती खेल झट्ट हेर्दा शारीरिक बलको तागतमा खेलिने खेलजस्तो देखिए पनि दिमागको चलाखी र यसको छुट्टै विशिष्ट नियम हुने गर्छ । खेलकुद मन्त्रालयबाट सहयोग भएमा अन्तर्राष्ट्रिय रूपमा प्रतियोगिता आयोजना गर्ने तथा जिल्लामा प्रशिक्षण केन्द्रको समेत स्थापना गर्ने यहाँका युवाको धोको छ । विभिन्न उमेर र तौल समूहमा खेल खेलाइने गरिन्छ । प्रतियोगिताका लागि तयारी स्वरूप तीन/चार महिना अगाडिदेखि नेपाल तथा भारतका युवाले अभ्यास गर्ने गर्छन् ।नागेन्द्रलाई उपाधि यस वर्षको दुईदिने दंगल प्रतियोगिताको उपाधि भारतले जितेको छ । शनिबार परासीमा सम्पन्न प्रतियोगितामा भारत अयोध्याका नागेन्द्र पहलवानले उपाधि जितेका हुन् । विजेता नागेन्द्रले १८ हजार र उपविजेता भएका भारत, महाराजगन्जका गुड्डु पहलवानले ११ हजार रुपैयाँ पुरस्कार प्राप्त गरेका छन् । नेपाल र भारतका ३० पहलवानले प्रतियोगितामा भाग लिएका थिए ।